**Vysokoškoláci z TUZVO sa chcú vrátiť na akademickú pôdu**

**Zvolen, 4. február 2021 – Chýbajúca prax, menej sústredenia, znížená motivácia do štúdia. Študenti Technickej univerzity vo Zvolene majú dištančného štúdia už dosť. Väčšina by sa chcela čo najskôr vrátiť do učební, ukázala to celouniverzitná anketa.**

Náročným podmienkam vzdelávania počas pandémie sa na pohľad najbezbolestnejšie prispôsobili študenti a pedagógovia na vysokých školách. Tie v týchto dňoch končia ďalší semester vzdelávania dištančnou metódou. Ako sa to však podpísalo na kvalite výučby a ako to v tejto situácii študenti a vyučujúci zvládajú, zisťovala Technická univerzita vo Zvolene v celouniverzitnej ankete.

**Študenti sa chcú vrátiť do učební**

Do ankety sa zapojila štvrtina študentov univerzity, najviac ich bolo z Drevárskej fakulty. **Viac ako 65% zúčastnených študentov sa túži vrátiť čo najskôr do učební,** pričom až 38 % sa vyjadrilo, že sa štúdiu venujú menej v porovnaní s prezenčnou metódou výučby **a takmer polovica respondentov (47 %) pociťuje menšiu motiváciu do štúdia** aj napriek dostačujúcemu kontaktu s vyučujúcimi prostredníctvom online výučby (65 %).

*„Vo verejnej diskusii k dištančnému vzdelávaniu dlhodobo prirodzene dominujú najmä základné a stredné školy. Vysokoškoláci sa v tomto považujú za najprispôsobivejších, no ako univerzita zameraná na študijné odbory, ktoré si skutočne vyžadujú prax a osobný kontakt so študentmi, vnímame potrebu otvoriť aj tému skorého návratu časti vysokoškolákov do učební aspoň v obmedzenej forme,“* vysvetlil dôvod, prečo anketu realizovali **Dr. h. c. prof. Ing. Rudolf Kropil, PhD., rektor Technickej univerzity vo Zvolene.**

**Ako situáciu vidia vyučujúci?**

Anketu univerzita realizovala aj medzi svojimi pedagógmi, ktorí **sa zhodli, že dištančná metóda výučby je pre ich odbor dlhodobo neakceptovateľná, pričom registrujú u študentov menší záujem o štúdium** napriek tomu, že vyučujúci majú dostatočný kontakt so študentmi aj prostredníctvom online vyučovania.

*„Spočiatku sme boli milo prekvapení, že študenti mali o online výučbu záujem a pociťovali aj vďačnosť, že sa im intenzívne venujeme, no táto situácia už trvá veľmi dlho a preto treba hľadať nové riešenia, ako si s ňou poradiť. Na TUZVO máme technické odbory, ktoré sa nedajú dlhodobo vyučovať iba online a študentom chýba dotyk s praxou. Ochudobnení sú aj o skúsenosť, kedy učiteľ prenesie svoj vedecký zápal a záujem o predmet na študenta a motivuje ho. Toto cez obrazovku počítača dosiahnete iba ťažko,“* opisuje úskalia dištančnej výučby **RNDr. Andrej Jankech, PhD., prorektor pre pedagogickú prácu na TUZVO.**

**Vysokoškolákom chýba študentský život**

Študenti si často sťažujú najmä na chýbajúce sociálne väzby, ktoré sa spájajú s univerzitným životom. Na začiatku akademického roka univerzita plánovala zachovať vzdelanie prezenčnou metódou čo najdlhšie aspoň pre prvé ročníky na I. stupni štúdia, aby sa prváci adaptovali na vysokoškolské prostredie, zoznámili sa s učiteľmi a navykli si na náročnejšie štúdium.

*„Učíme sa nie len čisto osvojovaním si poznatkov a zákonitostí, rovnako dôležitý je dôraz na kultivovanie vzťahov. Obdobie neskorej adolescencie, keď sa študenti dostávajú na vysoké školy, je príležitosťou pre komplexný rozvoj, teda aj zameranie na emocionálnu inteligenciu (EQ), rozvíjanie empatie a medziľudskú spoluprácu a rozvoj. To sa iba cez dištančné učenie nedá. Vysokoškolské štúdium je príležitosť rozvíjať aj kultúrnu gramotnosť a medzigeneračný dialóg. Po ukončení štúdia budú absolventi štúdia často pracovať v medzinárodných tímoch. Naučiť sa, ako sa postaviť k rôznorodosti, sa dá iba praxou - priamym zážitkom komunikácie a bezprostrednej spolupráce „naživo“, v „offline“ prostredí. Aj preto je dôležité, aby sa študenti a ich učitelia, ako aj výskumníci čo najskôr vrátili od monitorov k priamemu dialógu v prednáškových sálach, laboratóriách, ale aby mali aj zážitok spoločnej jedálne, telocvične, neformálnej diskusie, ktorá nie je ohraničená časom a formou online pripojenia. Zodpovednosti (accountability) za vlastné konanie, ako aj zodpovedaniu sa inštitúcii sa možno naučiť len v komunikácii, ktorá sa uskutočňuje „tvárou v tvár“,* vysvetlil **psychológ Dušan Ondrušek, PhD. , PDCS,** ktorý naznačuje, aká bude možno budúcnosť vzdelávania na vysokých školách. *„Po ukončení pandémie nastúpi nová realita, tzv. „nový začiatok“. Vo väčšej miere sa budú asi objavovať tzv. „hybridné formy“ učenia, teda prednášky, cvičenia a konferenčné formáty, kde sa časť interakcie odohráva v priamej komunikácii menšej skupiny offline, ale v tom istom čase sú do komunikácie zapájaní aj mnohí ďalší účastníci online na diaľku, či už zo Slovenska alebo zo zahraničia. To predstavuje nové nároky na technické vybavenie, na prednášajúcich, ako aj na študentov. Verím, že sa dokážeme posunúť aj k novším (hybridným) podobám vzdelávania, ak nestratíme to najdôležitejšie – otvorenosť pre poznávanie, experimentovanie a priamy autentický dialóg,“* dodal Dušan Ondrušek.

V týchto dňoch sú priestory univerzity zatvorené a vstup je umožnený iba s povolením vedenia univerzity. Na TUZVO pravidelne zasadá univerzitný Krízový štáb, ktorý monitoruje situáciu so šírením nového koronavírusu a operatívne prijíma protiepidemiologické opatrenia na zabezpečenie ochrany zdravia študentov a zamestnancov, ktoré sú zverejňované prostredníctvom univerzitných komunikačných kanálov ako [www.tuzvo.sk](http://www.tuzvo.sk)